Ábím mvɔ́d yā á ngāzū ábə Salomóŋ á ḿbū ḿbɔ̄g, á ngábə́ bətaléńta bə́ mvɔ́d miǹtɛd mísaman ai məwóm mə́saman, 14təge láŋ ényí tóya ai bəkuan bə́ byə́m bə́ sɔ̂ ai dzɔ̌. Miǹkúkúmá mísə̄ yā Arabía ai bəngɔ́mɔnǎ yā ńnam mí zaa ai mvɔ́d ai sílíba ábə Salomóŋ. 15Ńdɔ ǹkúkúmá Salomóŋ á ngābɔ bod biběn bí ḿbímán mvɔ́d miǹtɛd míbɛ̄, bəsíkɛl bə́ ḿbímán mvɔ́d miǹtɛd mísaman bə́ ngákə̄ êběn ésə̄ yā étē. 16Ńdɔ a ngakom biběn bí ḿbímán mvɔ́d bītɔ́g miǹtɛd mílɛ́; bəsíkɛ̌l bə́ ḿbímán mvɔ́d miǹtɛd mílɛ́ bə́ kələ êběn ésə. Ńdɔ ǹkúkúmá á ngāfudi byá á ndá yǎ Áfǎn Libáŋ. 17Ǹkúkúmá á ngākom fə etɔá ńkúkúmá mim̀bǎŋ mí zɔg, a mǎn dzɔ́ wɔ́bɔ̄ ḿfúbán mvɔ́d. 18Etɔá ńkúkúmá tē é ngábə́ bələ́ bəzitə́b bə́saman ai etəle məkǒl dzyá yā é ngábə́ ladá ai etɔá ńkúkúmá, mgbág etɔá ésə é bələ́ məbəde mə́ mɔ́, bimgbə́m bibɛ̄ bí ngábə́ tə̄lə̄ á mgbág ebəde mɔ́ 19ńdɔ̄ fə bimgbə́m awômo ai bíbɛ̄ bí ngábə́ tə́lə̄ mim̀fág mísə̄ yā bəzitə́b bə́saman: dzam anə́ édílī lá ndzí kig tám bɔban édzōē ziŋ. 20Bilában bí ńkúkúmá Salomóŋ bísə̄ bí ngábə́ hə mvɔ̄d mvɔ̄d ai byə́m bísə̄ yā é ndá yǎ Âfǎn Libáŋ bí ngábɔban ai m̀fúbán mvɔ́d: mɔní a ndzí kig láŋaban anə́ dzóm á mə̄lú mə́ Salomóŋ. 21Amú bəzitímā bə́ ńkúkúmá bə́ kələg á Tarsis ai bəbɔ bísíé bə́ Hiram, éyɔŋ dzyá á mīḿbú mílɛ́ mísə, bəzitíma yā Tarsis bə́ kadəgə dúgan ai mvɔ́d, mɔní, mim̀bǎŋ mí zɔg, kwé ai bod bə́ ánɔ̌n. 22Éyə̄ hḿ ńkūkúmá Salomóŋ á ngālod mīńkúkúmá mísə̄ yā sí ákúmá ai fəg ná.